Vrese | binnekantoe
Posted on April 12, 2020	by johannavr7
Ek lees ‘n besondere boodskap oor Psalm 91 in Jentezen Franklin se boek, Fear Fighters.
Franklin skryf dat, hoewel ons van die ‘Psalms van Dawid’ praat, hierdie spesifieke Psalm deur Moses geskryf is.
In vers 13, word verwys na beskerming van ‘n leeu, ‘n slang en ‘n draak. Die outeur gebruik dit simbolies as die vrese waarmee mense gekonfronteer word.
Die leeu staan vir vrese wat ‘n mens te wagte kan wees. ‘n Relletjie tussen huisgenote, wanneer ek siek word of finansiële druk beleef. Hierdie dinge is deel van die lewe, en ons almal sien elke dan en wan ‘n leeu in ons pad staan.
Die slang simboliseer ‘n vrees wat onverwags op jou toesak. ‘n Slang lê agter ‘n klip, en slaan toe wanneer ek niksvermoedend verbystap. Dit is altyd onverwags, betrap my onverhoeds, en veroorsaak skok en trauma. In terme van vrees, vergelyk die outeur dit met dinge soos dood of ernstige siekte van geliefdes, ek verloor my werk of my huwelik ly skipbreuk.
Moses was in die woestyn, en daar was nie drake nie, tog voel hy dat hy beskerming daarvoor nodig het. ‘n Draak simboliseer die ongegronde vrese wat my beetpak. Die ‘wat as’ en ‘sê nou maar net’-gedagtes. Franklin skryf dat navorsing bewys dat net 8% van ons vrese in ieder geval realiseer.
Psalm 91 is ‘n uitstekende werktuig om ons vrese te laat bedaar. Dit is maar één Skrifgedeelte wat na vrees verwys. Daar word gesê dat daar 365 verwysings na vrees, en die hantering daarvan, in die Woord is – ‘n verwysing vir elke dag van die jaar.
Ons pastoor preek Sondag dat daar geen emosie is wat ons kan voel, wat Jesus nie beleef het nie. Vrees tel ook daaronder. Ek is dankbaar vir God se versekering dat ons beskerm sal word teen leeus, slange en drake. In hierdie land, in hierdie tyd het ons dit werklik nodig. Ek hoef nie te vrees nie, Jesus het oorwin – ook vir my.